ועדת הפנים ואיכות הסביבה, כנסת 18, פרוטוקול מספר 166, 2010-02-24 09:15

דוד אזולאי: בוקר טוב, אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק להגנה על עדים, התש"ע-2010, סעיף 2(3) - פרוטוקול מספר 166.

דוד אזולאי: זה היה חלק מחוק של הרשות להגנת עדים.

דוד אזולאי: אנחנו פיצלנו את הסעיף הזה ודרשנו כמה הבהרות.

דוד אזולאי: הייתי מבקש עכשיו לשמוע מכם מה בדיוק בקשתכם לגבי הסעיף הזה.

אלעזר כהנא: בפועל משטרת ישראל עד היום, כולל היום, מגינה על כל העדים במדינה.

אלעזר כהנא: עם הקמת הרשות, הרשות מתחילה לקלוט עדים, ומדובר באופן כללי במספרים לא גבוהים מתוך כלל העדים המאוימים והמוגנים.

עידו בן-יצחק: האם הנוכחות של עיתונאים מפריעה לכם?

אלעזר כהנא: לנו לא.

קרן: לי גם לא מפריעה.

קרן: נראה במשך הדיון.

דוד אזולאי: אנחנו גם לא עוסקים בכלל ברשות להגנת עדים.

דוד אזולאי: אין פה משהו שקשור לרשות להגנת עדים, מדברים על העדים של המשטרה, אז אין לי בעיה.

דוד אזולאי: אם נעבור לנושא של הרשות להגנת עדים, אני אתייחס לזה.

אלעזר כהנא: על כל פנים, המשטרה מגינה על עדים שנים רבות, והיא תמשיך כנראה להגן על עדים.

אלעזר כהנא: הרשות עוסקת לפי חוק בעדים שמאוימים ברמה הגבוהה ביותר, וכנראה גם לא בכולם.

אלעזר כהנא: יש עדים שהרשות לא תוכל לקלוט מסיבות כאלה ואחרות, והמשטרה תצטרך להמשיך להגן עליהם בכלים שלה, ביכולות שלה, במסגרות שהיא מסוגלת להגן עליהם, כמו שהיה עד היום – אנחנו מקווים שהרבה יותר טוב, אבל לפחות מבחינת העובדה שמדובר באחריות של המשטרה.

אלעזר כהנא: במובן הזה, ברוב הדברים – כמעט בכולם, לא בכולם, אבל ברוב הדברים – צריכה להיות פחות או יותר תמונת ראי ממה שקיים ברשות לגבי מה שיכולה המשטרה לעשות.

אלעזר כהנא: נכון שחלק מהדברים לא היו עד היום.

אלעזר כהנא: העובדה שהם לא היו עד היום, או שהם נעשו בצורה לא מסודרת, או שהם לא נעשו למרות שצריכים היו להיעשות, העובדה שנחקק חוק הגנה על עדים מקרינה גם על המשטרה בצורה מאוד מאוד משמעותית, כיוון שהמשטרה בעצמה מתארגנת יותר טוב לנושא הזה, וחלק מהתכלית של החוק היתה שגם המשטרה תתארגן יותר טוב בתחום הזה.

אלעזר כהנא: בתוך חטיבת החקירות הוקמה יחידת מטה שעוסקת בתחום הזה, ספציפית מה שלא היה.

אלעזר כהנא: רב פקד גדעון גבאי הוא ראש החוליה הזאת, והיא כנראה תלך ותגדל עם הזמן.

אלעזר כהנא: יש לחוליה הזאת תפקידים גם בהקשר של התיאום בין המשטרה לבין הרשות.

דוד אזולאי: חוליה שמטפלת בהגנת עדים.

אלעזר כהנא: כן, בתחום הגנת עדים ספציפית, מה שלא היה עד עכשיו במטה הארצי.

אלעזר כהנא: החוליה הזאת אמורה לעשות גם את התיאום בין המשטרה לבין הרשות וגם את התיאום לתוך המשטרה, את כל ההנחיות לתוך המשטרה, איך מטפלים בעדים.

אלעזר כהנא: החוק קובע שהרשות אמורה לקבוע תורה ונהלים בעניין הזה, שנוגעים גם למשטרה וגם לרשות.

אלעזר כהנא: זה רק בתור כותרת.

אלעזר כהנא: קונקרטית לנושאים שאנחנו עוסקים בהם כיום, עם אותן התלבטויות או סוגיות שהרשות מתמודדת עכשיו ומחפשת פתרונות חוקיים, אנחנו התמודדנו כל השנים, ובדרך כלל לא היו פתרונות חוקיים.

אלעזר כהנא: אני אדבר קונקרטית על מה שהיה בתחום הזה של העצורים, של הגנה על עדים שהם בסטטוס של עצורים.

אלעזר כהנא: באופן כללי, על פי חוק עצור חייב לשהות בבית מעצר מוכרז.

אלעזר כהנא: בפועל, במשך שנים היו מצבים, שעדים ברמת סיכון גבוהה במיוחד, אי אפשר היה לשים אותם בבית מעצר, והיו צריכים למצוא להם חלופות.

אלעזר כהנא: בהרבה מקרים הם שהו בדירות מבטח.

אלעזר כהנא: חלק מהיחידות פנו להכריז על אותן דירות כמקום מעצר, חלק מהיחידות אני יודע שלא עשו את זה.

אלעזר כהנא: אני יודע שבתקופה האחרונה, מאז שנחקק החוק, המשטרה התארגנה בעניין הזה ולא מאפשרים את זה, ואז המשמעות היא שהולכים לבית משפט ואומרים לבית משפט: העד הזה הוא בהסכמה, הוא חתום על הסכם, הוא יישב בדירת מבטח במקום שתקבע המשטרה.

אלעזר כהנא: למעשה, זו חלופת מעצר, אבל במקום שתקבע המשטרה, זה מצב לא טוב, כיוון שלמעשה הוא לא נמצא פורמאלית במשמורת חוקית.

אלעזר כהנא: אם הוא בורח אין עילת מעצר, או שעילת המעצר היא דרך התיק עצמו.

אלעזר כהנא: המצב הוא לא טוב, ועובדה שאנשים בסטטוס הזה הם עצורים בפועל, מוגשים נגדם כתבי אישום חמורים במיוחד – מי שמוגש נגדו כתב אישום על סיוע לרצח והוא לא שוהה במעצר עד תום ההליכים, זאת תקלה.

אלעזר כהנא: מי שמעורב בעסקאות סמים גדולות ומוגש נגדו כתב אישום והוא לא נמצא במעצר, זו תקלה, משהו שלא אמור לקרות.

דוד אזולאי: מה אתם מבקשים היום שאין לכם?

אלעזר כהנא: שני דברים, האחד – אותן סמכויות נקודתיות, שאין למשטרה היום בכניסה לחצרים, כפי שנחקק לגבי הרשות תוך כדי הליווי, שלבי הליווי של העד ממקום למקום.

אלעזר כהנא: הנושא השני – אחזקת עד מאוים, ששמור על ידי המשטרה, בדירות מבטח.

דוד אזולאי: אבל אתה אומר שהמצב היה קיים עד היום.

אלעזר כהנא: אבל לא בצורה חוקית, בצורה עקומה בדרך כלל.

דוד אזולאי: מה זאת אומרת?

דוד אזולאי: מה, פעלתם בניגוד – אני לא אגיד בניגוד לחוק, אבל פעלתם בניגוד להוראות?

אלעזר כהנא: אני יכול להגיד על המצב הקיים היום.

אלעזר כהנא: בעבר היו כנראה מצבים שעדים עצורים הוחזקו בדירות מבטח, שאינן מקום מעצר, כדי לשמור על החיים שלהם, פשוט אי אפשר היה להחזיק אותם במקום אחר.

דוד אזולאי: למרות שלא היו הנחיות בעניין הזה?

אלעזר כהנא: למרות שלא היו הנחיות ולא היתה הסדרה מסודרת לפי חוק של מקום המעצר.

אלעזר כהנא: כנראה שהיו מקרים כאלה.

אלעזר כהנא: בפועל, לפי האנשים שאני מדבר איתם, היו מקרים כאלה, ועד היום כשמחזיקים עד כזה, שחייב להיות עצור, ומאחר שאין לנו אפשרות להכריז על אותה דירה כמקום מעצר מוסדר לפי חוק, הולכים לבית משפט, ובית משפט אומר שהוא יישב בחלופת מעצר, במקום שתקבע המשטרה, כשמעשית זה אותו דבר, רק הסדירו את זה דרך בית משפט, אבל זה לא מוסדר בשום דבר.

אלעזר כהנא: נניח עכשיו ההצעה הזאת כוללת תיאומים מול שב"ס, היא כוללת איזושהי החלטה מסודרת, מה שלא היה עד עכשיו.

דוד אזולאי: אני רוצה להבין, האם לא מדובר פה על איזושהי כפילות בין הרשות - - -

אלעזר כהנא: במובנים מסוימים יש כפילות, הכפילות הזאת נידונה בוועדת לדור, שדנה בהקמת הרשות להגנה על עדים.

אלעזר כהנא: היא נידונה בהחלטות הממשלה, שהחליטו על הקמת הרשות מחוץ למשטרה.

אלעזר כהנא: היו כמה חלופות.

אלעזר כהנא: אני מניח שהיועצת המשפטית של הרשות יכולה לתאר את זה יותר טוב ממני.

אלעזר כהנא: היו כמה חלופות איפה לשים את הרשות, האם בתוך המשטרה, האם מחוץ למשטרה, כשההיבטים השונים של הכפילויות ושל התיאומים נידונו.

אלעזר כהנא: היתה החלטה, בסופו של דבר של הממשלה, שהרשות תשב מחוץ למשטרה, על כל המשמעויות, וחלק מהמשמעויות הן שהמשטרה תצטרך להקים גוף פנימי, שבמובנים מסוימים הוא גוף שמקביל לרשות, הוא תמונת ראי מסוימת של הרשות, אם כי שונה.

אלעזר כהנא: שונה כי היא מטפלת בדרך כלל ועל פי רוב בעדים פחות מאוימים.

דוד אזולאי: לי נראה שאנחנו הולכים פה על איזושהי כפילות.

דוד אזולאי: אני קצת חושש ממצב, אולי תגידו לי שזה מצב תיאורטי - למעשה מה שאדוני אומר כרגע זה שיהיו שני סוגים של עדים, סוג אחד של עדים שיהיו בחסות הרשות להגנה על עדים, וסוג שני של עדים יהיו בחסות המשטרה, כאשר אלה שבחסות המשטרה, השאיפה שלכם להביא אותם למצב של שוויון מבחינת התנאים לאותם עדים שנמצאים ברשות להגנה על עדים.

אלעזר כהנא: לא תהיה לנו שום אפשרות להגיע לשוויון בעניין הזה, זה בלתי אפשרי מבחינת המשאבים.

דוד אזולאי: אדוני מבקש את אותם תנאים של מסתור, אדוני מבקש את אותם תנאים של הגדרת המקום וכל האפשרויות האלה, שיש היום לרשות להגנה על עדים - אתם מבקשים אותו דבר.

דוד אזולאי: אני אגיד לך איפה החשש שלי, אני אסביר את עצמי קצת יותר.

דוד אזולאי: אני לא רוצה, חס וחלילה, שיתפתח איזשהו מאבק סמוי בין המשטרה לבין הרשות להגנת עדים, כאשר ייווצר מצב שהרשות תגדיר מישהו שהוא שייך לרשות להגנת עדים ואתם תגדירו מישהו, ופה יכול להיווצר איזשהו חיכוך "זה יכול להיות אצלנו, זה יכול להיות אצלנו", ואנחנו יוצרים פה שתי רשויות עם חיכוכים.

אלעזר כהנא: השאלה הזאת נידונה ונידונה כל הזמן בין הגופים, אבל היא בעצם שאלה של תפיסת עולם לגבי החוק.

אלעזר כהנא: חוק הגנה על עדים כבר קיים, וכך מסדיר את זה החוק.

אלעזר כהנא: החוק מסדיר את התהליך, ומייד אסביר את מה שאדוני אומר, איך התהליך אמור לקרות.

אלעזר כהנא: זה החוק, כרגע אנחנו לא עוסקים בשאלה של תפיסת העולם של הרשות מול המשטרה, מי עושה מה ואיך מתבצעת העברת המקל ואיך מחליטים האם עד מסוים נמצא פה או פה.

דוד אזולאי: לא, אני לא נכנס כרגע לשאלה מי קבע איפה ואיך.

אלעזר כהנא: נכון שיכולים להיות חיכוכים – אני מייד אסביר, כי אם הבנתי מה אדוני אומר, אנחנו רואים את זה קצת שונה, אבל יכולים להיות איזה שהם חיכוכים בנקודות התפר, אבל החיכוכים האלה לא נוגעים להצעה הזאת.

אלעזר כהנא: ההצעה הזאת אומרת: אנחנו יוצאים מנקודת מוצא, שעליה כרגע אין ויכוח, כי זה החוק, שגם המשטרה תגן על עדים וגם הרשות תגן על עדים.

אלעזר כהנא: כשאנחנו אומרים שאנחנו רוצים שוויון מול הרשות, אנחנו רוצים שוויון במובן של הכלים שלנו לטפל – אגב, לא שוויון מלא.

אלעזר כהנא: שינוי זהות, שזה משהו שקבוע בחוק, המשטרה לא רשאית לעשות.

עידו בן יצחק: תוכנית מלאה, למעשה.

אלעזר כהנא: תוכנית מלאה, הרשות רשאית, אנחנו לא נעשה.

אלעזר כהנא: זאת אומרת, יש כלים שיש לרשות ולנו אין.

דוד אזולאי: היום המשטרה עושה איזה שינוי זהות.

אלעזר כהנא: אבל היום היא כבר לא יכולה, אחרי שיש חוק שמטיל את זה על הרשות.

דוד אזולאי: עד להקמת הרשות להגנה על עדים, המשטרה התעסקה עם זה.

אלעזר כהנא: נכון, וזה חלק מהשינויים שעשתה החקיקה.

אלעזר כהנא: חלק מדברים שעשינו לא נעשה, וזאת גם תהיה אחריות של הרשות.

אלעזר כהנא: השוויון לא יהיה מלא.

אלעזר כהנא: גם לא נוכל לעולם לתת את אותם כלים מבחינה משאבית – לקחת עד ולהכניס אותו לתוכנית הגנה, אלה משאבים מאוד משמעותיים.

אלעזר כהנא: אנחנו לא נוכל לתת את אותם משאבים.

אלעזר כהנא: רציתי במשפט אחד לענות לשאלה של אדוני.

אלעזר כהנא: החיכוך, אם הוא קיים, הוא קיים במובן ההפוך, במובן שהמשטרה תרצה שהרשות תקלוט יותר עדים ותסיר ממנה את הנטל הזה.

דוד אזולאי: אני חולק עליך בעניין הזה.

דוד אזולאי: להפך, אני חושב שהמשטרה במקרה הזה תרצה תמיד להוכיח, שהיא מסוגלת לעשות את אותה עבודה של הרשות להגנה על עדים, ולמצוא כל דרך לייתר את המערכת הזאת.

דוד אזולאי: הדברים הם לא בגדר סוד, כולנו קוראים את הכותרות ושומעים את התקשורת.

דוד אזולאי: דברים יצאו החוצה, אתה יודע את זה לא פחות טוב ממני.

אלעזר כהנא: נכון להיום, לפחות במציאות שאנחנו מכירים, ואנחנו קצת מכירים, זה הפוך.

דוד אזולאי: אתה מכיר את המאבקים הפנימיים בתוך המשטרה עצמה עם התזוזות; אז על אחת כמה וכמה, כשמדובר על איזו רשות שבאה במידה מסוימת לנגוס קצת מתוך המערכת של המשטרה.

אלעזר כהנא: יש בעיה אחת, שהמשימה להגן על עד היא לא משימת ליבה במובן הזה – ואני אהיה קצת ציורי – שאין כותרת אחרי זה.

אלעזר כהנא: למה הכוונה?

אלעזר כהנא: לא פענחתי תיק, לא עשיתי איזשהו שירות מיוחד, זה משהו שנעשה במחשכים, הוא לא נותן קרדיט לאף אחד, זה לקחת אנשי משטרה מיומנים מאוד בדרך כלל, שחייבים אותם למשימות אחרות ולהשבית אותם.

אלעזר כהנא: יחידה כזאת ששומרת על עד יכולה להיות מושבתת מהאנשים הכי טובים שלה לאורך תקופה מאוד ארוכה של חודשים, שצריכה לשמור על עד.

אלעזר כהנא: זאת בעיה, זאת תקלה מבחינת המשטרה.

אלעזר כהנא: זאת לא משימה שקל למשטרה לעשות אותה, ואין לנו גם כרגע המשאבים לשפר את מה שנעשה היום.

אלעזר כהנא: לכן זה לא מצב שהמשטרה רצה אחרי העדים ואומרת: תנו לנו להגן עליהם.

אלעזר כהנא: להפך, אם היינו יכולים שהרשות תגן על יותר עדים, זה אינטרס של המשטרה, כך שנכון לפחות למצב הנוכחי היום, אנחנו לא רואים אותו עדיין.

דוד אזולאי: נחיה ונראה.

קרן: כפי שאמר היושב ראש, החוק קובע קריטריונים ברורים איזה עדים באיזה רמת איום ובאיזה תנאים יכולים לעבור לרשות להגנה על עדים.

קרן: החוק גם קובע את יחסי הגומלין בין המשטרה לבין הרשות ואת הצורך ליצור תורה משותפת להגנה על עדים, בין אם הם עדים מוגנים שמוגנים על ידי הרשות, ובין אם הם עדים מאוימים שמוגנים על ידי המשטרה.

קרן: כאשר הגענו למצב, שהעד הוא עד ברמה כזאת שלא נדרש להתאים לו את סל ההגנה הייחודי והכבד של הרשות, התותחים הכבדים, הוא יוגן על ידי המשטרה, והמטרה היא שכשהוא מוגן על ידי המשטרה, שיהיו למשטרה הכלים להגן עליו כמו שצריך, מתוך נקודת המוצא וההנחה שהעדים המאוימים ברמה הגבוהה ביותר יוגנו על ידי הרשות, אבל עדיין יהיו עדים רבים שהמשטרה תצטרך להגן עליהם.

דוד אזולאי: אבל עדיין המסה הגדולה של העדים תהיה במשטרה ולא ברשות להגנה על עדים.

קרן: בוודאי, החל מסכסוכי שכנים במדרג עולה עד לעדים שמאוימים ברמה גבוהה מאוד, אבל לא באותה רמה הגבוהה ביותר שיוגנו בידי הרשות.

קרן: הרשות הוקמה - ודרך אגב, כך זה היה בעולם כולו - כך שיש יחידה מיוחדת שמטפלת בעדים ברמה הגבוהה ביותר.

דוד אזולאי: גברתי לא צופה חיכוכים בעתיד בקטע הזה.

קרן: החיכוכים שאני צופה, כפי שציין פה אלעזר, הם בכיוון ההפוך, זאת אומרת:

קרן: המשטרה תנסה כמה שיותר עדים - -

דוד אזולאי: - - להעביר לרשות.

קרן: נכון, ולכן החוק עבר קריטריונים מאוד ברורים.

קרן: גם המטרה שלנו היא לקלוט את אותם עדים, שמאוימים ברמה הגבוהה ביותר.

קרן: זה בעצם אינטרס משותף, וגם האינטרס המשותף שאותם עדים שהרשות לא תגן עליהם יוגנו בצורה המיטבית בידי המשטרה.

עידו בן יצחק: אני רוצה להעיר שהסמכות לקבוע מיהו עד מוגן נמצאת בידי הרשות.

עידו בן יצחק: אם עד מסוים הוא עד שמוחזק בידי המשטרה והמשטרה נורא תרצה להשאיר אותו בידיה, עדיין הסמכות להכריז עליו כעד מוגן היא בידי הרשות.

קרן: צריכה להיות איזושהי המלצה, אבל זה משהו שאנחנו לא צופים; זאת היתה המטרה בהקמת הרשות, שלרשות יהיו הכלים האלה.

דוד אזולאי: אלעזר, אני לא יודע אם יש לך הנתון הזה, אבל מעניין אותי כמה עדים יש היום בממוצע שנתי.

אלעזר כהנא: ועדת לדור נתנה איזשהו מספר, ועדת לדור דיברה על 10 עדים מוגנים ברמה הכי גבוהה.

אלעזר כהנא: נכון להיום, אנחנו מדברים בזמן נתון על 10 עדים ששמורים פיסית בדירות מבטח ובמקומות כאלה בממוצע בזמן נתון.

אלעזר כהנא: פחות או יותר 10 עדים ששמורים בדירות מבטח.

דוד אזולאי: ללא כל קשר לרשות להגנה על עדים.

אלעזר כהנא: בלי קשר לרשות, הרשות תיקח אחד מהם לצורך העניין בממוצע.

דוד אזולאי: בממוצע שנתי יש לכם כ-10 עדים בשנה, כאלה שנקראים מבחינת

דוד אזולאי: כם מוגנים.

אלעזר כהנא: דירה צמודה.

אלעזר כהנא: מוגנים – יש רמות.

אלעזר כהנא: יש עד שנקרא אצלי עד מאוים.

אלעזר כהנא: הוא נמצא תחת פיקוח במובן זה שאני עושה הערכות מצב על מה שקורה אתו, אבל אני יכול לתת לו סיורי ניידת מסביב לבית, לחצן מצוקה, טלפון ישיר, להעביר אותו מקום מגורים, כל מיני דברים שאני עושה שהם לא שמירה צמודה.

אלעזר כהנא: שמירה צמודה זה הרמה הכי גבוהה, שמירה 24 שעות – אני חושב שכאלה בממוצע בזמן נתון 10 עדים פלוס מינוס.

דוד אזולאי: מתי השלב שמחליטים להעביר את אותו עד מהמשטרה לרשות להגנה על עדים?

דוד אזולאי: האם היוזמה באה מהרשות להגנה על עדים או שהיוזמה באה מהמשטרה?

אלעזר כהנא: רק מהמשטרה.

אלעזר כהנא: בדרך כלל די מהר כשמת

אלעזר כהנא: פתחת פרשייה, מזהים שיש צורך לקחת עד מסוים ולתת לו את המעטפת החזקה ביותר, די מהר אפשר לזהות את זה.

אלעזר כהנא: יכול להיות מצב, שמתחילה פרשייה, ועם הזמן התפתח איזשהו איום שמחייב העברה לרשות, אבל בדרך כלל זה די ברור כשמתחילה פרשייה.

דוד אזולאי: נעבור להקראה.

עידו בן יצחק: אני רק אגיד, שבהתאם לתיקון שעשינו לגבי הרשות להגנה על עדים בנוגע לתיאום עם שירות בתי הסוהר ולשמירה על זכויות אסירים ועצירים, אני ניסחתי סעיף שקובע את אותו הסדר, את תמונת הראי לגבי המשטרה.

דוד אזולאי: אני חושב שבעניין הזה דווקא במשטרה יהיה יותר קל מאשר ברשות להגנה על עדים.

אלעזר כהנא: למשטרה יש מקומות מעצר בעצמה.

דוד אזולאי: מבחינת התנאים, מה שאין לרשות להגנה על עדים.

דוד אזולאי: אם אתה חושב שצריך לעגן את זה בחקיקה - -

אלעזר כהנא: לנו זה לא מפריע, שזאת תהיה תמונת ראי של הרשות.

דוד אזולאי: זה מה שהוא הולך לעשות.

דוד אזולאי: לגבי הסעיף של הרשות להגנה על עדים, אנחנו כבר העברנו את זה בקריאה שנייה ושלישית.

עידו בן יצחק: אני אקרא את הסעיף: "תיקון סעיף 30 1.

עידו בן יצחק: בחוק להגנה על עדים, התשס"ח-2008, בסעיף 30 - אחרי סעיף קטן (ד) יבוא: "(ד1) בלי לגרוע מהסמכויות הנתונות לשוטר לפי כל דין, לשוטר המאבטח עד מאוים יהיו נתונות, בעת שהוא מאטח עד כאמור, כל הסמכויות הנתונות לפי חוק זה למאבטח שהוא עובד המדינה, בשינויים המחויבים.

עידו בן יצחק: (ד2)(1) קצין המשטרה או מי שהוא הסמיך לעניין – אני רק אזכיר שבחוק מוגדר קצין המשטרה כראש אגף חקירות ומבצעים; "מי שהוא הסמיך לעניין" הבנו שזה יהיה ראש אגף חקירות למעשה - זה רשאי לקבוע כי עד מאוים שהוא אסיר או עצור יוחזק במקום מחוץ לבית הסוהר או בית המעצר, במקום ולתקופה שיקבע (בסעיף קטן זה – מקום משמורת המשטרה).

עידו בן יצחק: (2) הוצאת עד מסוים מבית סוהר או בית מעצר לפי סעיף קטן זה תיעשה בהתייעצות עם נציב בתי הסוהר או סגנו, בהתאם לנהלים משותפים שיקבעו משטרת ישראל ושירות בתי הסוהר.

עידו בן יצחק: (3) עד מאוים המוחזק במקום משמורת המשטרה יוחזק בתנאים הולמים שלא יהיה בהם כדי לפגוע בבריאותו ובכבודו, ויהיה זכאי לזכויות שלהן זכאי לפי כל דין אסיר או עצור, לפי העניין, אלא אם כן שוכנע קצין המשטרה או מי שהוא הסמיך לעניין זה כי יש בכך כדי לפגוע בעד.

עידו בן יצחק: (4) עד מאוים שמוחזק במקום משמורת המשטרה לפי סעיף קטן זה יראו אותו כמי שנתון במשמורת חוקית.

עידו בן יצחק: "

דוד אזולאי: יש הערות?

אלעזר כהנא: ברישא "כל הסמכויות הנתונות לפי חוק זה למאבטח", האם לא צריך לכתוב מאבטח של הרשות או שיש לזה הגדרה בחוק?

עידו בן-יצחק: אני אבדוק את זה.

אלעזר כהנא: אני לא רואה בסעיף ההגדרות.

קרן: עדיף מאבטח הרשות.

אלעזר כהנא: מאבטח הרשות, כדי שזה יהיה ברור.

עידו בן-יצחק: "הנתונות לפי חוק זה", לפי חוק זה לא נתונות סמכויות של מאבטחים, שהם לא מאבטחי הרשות, אבל בסדר, אני אבדוק את זה, זה עניין טכני.

דוד אזולאי: האם יש שאלות?

דוד אזולאי: אם כן, אני מעביר את זה להצבעה לקריאה שנייה ושלישית.

דוד אזולאי: היות ואין מתנגדים ואין נמנעים, לפיכך אני מחליט שהצעת חוק להגנה על עדים (תיקון מס' 2), התש"ע-2010 תעבור לקריאה שנייה ושלישית.

דוד אזולאי: אני רוצה להעיר הערה למשטרה.

דוד אזולאי: אני לא בטוח שהנושא הזה יועבר בזריזות ובמהירות, כפי שקרה ברשות להגנה על עדים.

דוד אזולאי: אני עכשיו מתחיל לעבוד לפי הקצב שעובדת המשטרה.

דוד אזולאי: המשטרה עובדת לאט, גם אנחנו נעבוד לאט.

דוד אזולאי: יש לנו קצב מיוחד שאנחנו עובדים בו.

דוד אזולאי: אנחנו משתדלים להזדרז ולקיים דיונים מהירים ולהגיש את הדברים כמה שיותר מהר.

דוד אזולאי: במקרה הזה, אני מודיע לכם שאין לנו שום תוכנית כרגע להעביר את זה לקריאה שנייה ושלישית, אנחנו נמתין עד שנקבל תשובות מהמשרד לביטחון פנים בכל מיני נושאים שפנינו לגביהם וטרם קיבלנו תשובה.

דוד אזולאי: אנחנו נתנהל בהתאם.

אלעזר כהנא: האם אדוני יכול להגיד לי על מה מדובר?

דוד אזולאי: יש כמה נושאים, אתה יכול לשאול את אודי, הוא יודע בדיוק במה מדובר.

דוד אזולאי: לכן כרגע אנחנו נמתין עם הנושאים האלה.

דוד אזולאי: אנחנו נקיים את הדיונים, נגמור חקיקות, אבל הן ימתינו בוועדה, עד שיימצא הסדר הולם ויעבדו לפי הקצב הנדרש.

דוד אזולאי: תודה רבה, הישיבה נעולה.